<classify> SERIKALI za Tanzania na Malawi zimesema zitahakikisha zinasimamia kwa karibu mradi wa kamisheni ya Mto Songwe kwa lengo la kukamilisha mawazo ya waasisi wa mataifa hayo, Mwalimu Julius Nyerere na Kamuzu Banda ya kuutumia mto huo kuwanufaisha wananchi wao.Naibu Waziri wa Maji nchini, Jumaa Aweso na Waziri wa Kilimo, Umwagiliaji na Maendeleo ya Maji wa Malawi, Joseph Mwanamvekha, walieleza nia hiyo kwenye hafla ya uzinduzi wa Kamisheni ya Mto Songwe iliyofanyika mjini Kyela mkoani Mbeya, na kuhudhuriwa na maofisa wa ngazi mbalimbali wa serikali za Tanzania na Malawi.Aweso aliyemwakilisha Waziri wa Maji, Profesa Makame Mbarawa alisema wizara haiko tayari kuona mpango wa kamisheni hiyo unakufa na kwa kuwa wamefikia hatua ya kuzindua kuanza kwa mradi, ni wakati wa pande zote mbili kufunga mkanda ili kutimiza malengo.Kama wizara niwahakikishie kuwa hatutorudi nyuma tena...tutahakikisha mradi unafanyika na hatimaye wananchi wetu wa nchi hizi mbili wanufaike kama waasisi wa mataifa yetu walivyotaka, alisema Aweso.Miongoni mwa faida zitakazopatikana kwa kupitia mradi huu ni pamoja na wananchi kuwa na fursa ya kuendesha shughuli za kilimo cha umwagiliaji, uvuvi, kuzalisha umeme kupitia mabawa makubwa yatakayojengwa na pia kupata maji kwa matumizi ya majumbani.Aliwataka wananchi waishio katika wilaya zitakazonufaika na mradi huo kuanza kujiandaa kwa kubuni shughuli mbalimbali zitakazowawezesha kuwa sehemu ya wanufaika wa mradi husika badala ya kubweteka.Mwanamvekha alisema ni jambo linalotia faraja kwa hatua iliyofikiwa kwani mradi huo pia utakuwa chachu ya mahusiano mema baina ya Tanzania na Malawi kwa kuwa utafungua fursa za pamoja na kunufaisha wananchi.Safari ya mpango huu ilikuwa ndefu, lakini tunashukuru kwa hatua hii tuliyofikia. Nina hakika watu wetu walisubiri kwa muda mrefu kunufaika na mradi huu na sasa ndoto zao za muda mrefu zinakwenda kutimia, alisema Mwanamvekha.Katibu Mkuu wa Wizara ya Maji, Profesa Kitila Mkumbo alisema serikali za pande zote mbili zimejipanga kushirikiana na wadau mbalimbali ikiwemo Benki ya Maendeleo ya Afrika AfDB katika kuhakikisha mradi haukwami, bali ujengwe kwa wakati uliopangwa.Mkuu wa Mkoa wa Mbeya, Albert Chalamila alisema wamejipanga kupitia wataalamu wao kuhakikisha wanashiriki ipasavyo kwenye kamisheni, na kusisitiza ushirikiano baina ya Watanzania na Wamalawi ni muhimu kuendelezwa.Mkuu wa Wilaya ya Chunya, Claudia Kita alisema hali ya amani na utulivu iliyopo katika mikoa ya Mbeya na Songwe nchini na Kalonga nchini Malawi ni chachu ya mradi husika hivyo atahakikisha kuwa kutakuwa na manufaa ya muda mrefu.  <topic>: KITAIFA 